**Ministru kabineta noteikumu projekta "Par Ministru kabineta 2006. gada 3. janvāra noteikumu Nr. 18 "Intelektuālā īpašuma padomes nolikums" atzīšanu par spēku zaudējušiem" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| 1. Tiesību akta projekta izstrādes nepieciešamība | | |
| 1. | Pamatojums | Ministru kabineta noteikumu projekts "Par Ministru kabineta 2006. gada 3. janvāra noteikumu Nr. 18 "Intelektuālā īpašuma padomes nolikums" atzīšanu par spēku zaudējušiem" (turpmāk – noteikumu projekts) izstrādāts atbilstoši ar Ministru kabineta 2017. gada 15. septembra rīkojumu Nr. 509 "Par konceptuālo ziņojumu "Par intelektuālā īpašuma aizsardzības un pārvaldības sistēmu Latvijas Republikā"" (prot. Nr. 45 46. §) (turpmāk – MK rīkojums Nr. 509) apstiprinātā konceptuālā ziņojuma "Par intelektuālā īpašuma aizsardzības un pārvaldības sistēmu Latvijas Republikā" 5.1. pasākumam, kas paredz likvidēt Intelektuālā īpašuma padomi un reorganizēt ekspertu grupu intelektuālā īpašuma jomā, un MK rīkojuma Nr. 509 2.1. apakšpunktam, kas kā atbildīgās iestādes par pasākuma ieviešanu nosaka Tieslietu ministriju un Pārresoru koordinācijas centru. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Jautājumi, kas skar pētniecības, tehnoloģiju attīstības un inovācijas politikas īstenošanu, šobrīd atbilstoši Ministru kabineta 2014. gada 16. septembra noteikumiem Nr. 553 (prot. Nr. 49 36. §) "Latvijas Pētniecības un inovācijas stratēģiskās padomes nolikums" tiek skatīti Latvijas Pētniecības un inovācijas stratēģiskajā padomē (turpmāk – Inovāciju padome). Ņemot vērā to, ka intelektuālā īpašuma tiesību aizsardzībai ir būtiska nozīme inovāciju attīstībā, 2017. gada 15. septembrī Ministru kabinetā apstiprinātajā (prot. Nr. 45 46. §) konceptuālajā ziņojumā "Par intelektuālā īpašuma aizsardzības un pārvaldības sistēmu Latvijas Republikā" (turpmāk – konceptuāls ziņojums) tika konstatēta nepieciešamība stiprināt sasaisti starp intelektuālā īpašuma tiesību jomu un inovāciju attīstības politiku. Kā risinājums minētajai situācijai tika paredzēts uzdevums likvidēt Intelektuālā īpašuma padomi, kā arī papildināt Inovāciju padomes nolikuma 3. punktu ar jaunu apakšpunktu par Inovāciju padomes kompetenci prioritāro darbības virzienu intelektuālā īpašuma tiesību jomā apspriešanā, lai veicinātu sabiedrības izpratni par intelektuālo īpašumu, tā tiesību aizsardzību un ar to saistīto pārkāpumu novēršanu.  Noteikumu projekts paredz atzīt par spēku zaudējušiem Ministru kabineta 2006. gada 3. janvāra noteikumus Nr. 18 "Intelektuālā īpašuma padomes nolikums". |
| 3. | Projekta izstrādē iesaistītās institūcijas | Patentu valde, Pārresoru koordinācijas centrs. |
| 4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| Noteikumu projekts šo jomu neskar. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Noteikumu projekts virzāms izskatīšanai Ministru kabinetā vienlaikus ar Ministru kabineta noteikumu projektu "Grozījums Ministru kabineta 2014. gada 16. septembra noteikumos Nr. 553 "Latvijas Pētniecības un inovācijas stratēģiskās padomes nolikums"" (VSS-59).  Tāpat arī nepieciešams reorganizēt ekspertu grupu intelektuālā īpašuma jomā, izveidojot vairākas ekspertu grupas apakšgrupas konkrētu jautājumu padziļinātai apspriešanai. Būtu izveidojamas šādas ekspertu grupas apakšgrupas: sabiedrības informētības veicināšanas apakšgrupa, intelektuālā īpašuma tiesību piemērošanas apakšgrupa un normatīvo aktu projektu izstrādes intelektuālā īpašuma tiesību jomā apakšgrupa. Turklāt būtu paredzama iespēja izveidot papildu apakšgrupas konkrētu problēmjautājumu vai priekšlikumu apspriešanai, piemēram, tehnoloģiju pārneses apakšgrupu, kuras ietvaros varētu tikt veicinātas diskusijas starp politikas veidotājiem un ar tehnoloģijas pārneses jautājumiem strādājošajiem augstākās izglītības iestādēs vai Latvijas Investīciju un attīstības aģentūrā. Ņemot vērā to, ka Ministru prezidenta 2006. gada 3. augusta rīkojums Nr. 388 "[Par ekspertu grupu intelektuālā īpašuma tiesību jomā](https://likumi.lv/ta/id/141214-par-ekspertu-grupu-intelektuala-ipasuma-tiesibu-joma)" jau vairākkārt ir ticis grozīts, būtu nepieciešams atzīt esošo regulējumu par spēku zaudējušu, izstrādājot Ministru prezidenta rīkojuma projektu "Par Ministru prezidenta 2006. gada 3. augusta rīkojuma Nr. 388 "Par ekspertu grupu intelektuālā īpašuma tiesību jomā" atzīšanu par spēku zaudējušu". Tā vietā izdodams jauns tieslietu ministra rīkojums par darba grupas izveidi atbilstoši Valsts pārvaldes iekārtas likuma [48. pantā](https://likumi.lv/ta/id/74748-tieslietu-ministrijas-nolikums#p17) piešķirtajai kompetencei, lai nodrošinātu elastību attiecībā uz ekspertu grupas locekļu mainību un novērstu nepieciešamību regulāri izstrādāt grozījumus Ministru prezidenta rīkojumā. |
| 2. | Atbildīgā institūcija | Par grozījumu izstrādi Ministru kabineta 2014. gada 16. septembra noteikumos Nr. 553 (prot. Nr. 49 36. §) "Latvijas Pētniecības un inovācijas stratēģiskās padomes nolikums" – Tieslietu ministrija, Pārresoru koordinācijas centrs.  Par Ministru prezidenta rīkojuma projekta "Par Ministru prezidenta 2006. gada 3. augusta rīkojuma Nr. 388 "Par ekspertu grupu intelektuālā īpašuma tiesību jomā" atzīšanu par spēku zaudējušu" izstrādi – Tieslietu ministrija. |
| 3. | Cita informācija | Nav. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Noteikumu projekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts šo jomu neskar. |
| 2. | Sabiedrības līdzdalība projekta izstrādē | Noteikumu projekts šo jomu neskar. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Sabiedrības līdzdalība tika nodrošināta 2017. gada 15. septembrī Ministru kabinetā apstiprinātā (prot. Nr. 45 46. §) konceptuālā ziņojuma "Par intelektuālā īpašuma aizsardzības un pārvaldības sistēmu Latvijas Republikā" izstrādes gaitā, un konceptuālā ziņojuma ietvaros kā viens no pasākumiem intelektuālā īpašuma aizsardzības un pārvaldības sistēmas veicināšanai tika paredzēts uzdevums Tieslietu ministrijai likvidēt Intelektuālā īpašuma padomi (konceptuālā ziņojuma 5.1. pasākums). |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Tieslietu ministrija, Pārresoru koordinācijas centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru, jo tā izpilde tiks nodrošināta jau esošās valsts pārvaldes institucionālās uzbūves ietvaros, pārskatot, pilnveidojot un efektivizējot esošo starpinstitūciju sadarbības formātu darbību. |
| 3. | Cita informācija | Inovāciju padomes sastāvs ir plašāks kā Intelektuālā īpašuma padomes sastāvs, un tajā ir pārstāvēti gandrīz visas Intelektuālā īpašuma padomes sastāvā minētās institūcijas, izņemot Iekšlietu ministriju, Augstāko tiesu un Latvijas Republikas Ģenerālprokuratūru. |

Iesniedzējs:

tieslietu ministrs Dzintars Rasnačs

Mantiņa 67036739

Luize.Mantina@tm.gov.lv